— Цяпер такі цікавы час, калі мы маем магчымасць пражыць усе знакавыя падзеі ХХ стагоддзя з адзнакай “плюс сто гадоў”. Таму хочаш ці не, але юбілеі ідуць адзін за адным, — кажа Марыя Барткова. — З падзей пачатку мінулага стагоддзя немагчыма выкрэсліць постаць Янкі Купалы — ён ужо тады быў вельмі аўтарытэтнай і знакавай асобай, пра што сведчаць успаміны яго сучаснікаў. Прычым аўтарытэт ён меў як сярод калег па цэху (і пачаткоўцаў, і сталых літаратараў), так і сярод сацыяльных і палітычных актывістаў. Яго словы натхнялі і падтрымлівалі беларускіх настаўнікаў і лекараў, працоўных і інтэлігентаў — усіх, каму была неабыякавая справа нацыянальнага адраджэння.